ইতিহাস বলে, অনেক শাসকের লোলুপ নজর ছিল দেবেন্তের দিকে। শুরুতে এটি ছিল একটি ইরানি শহর। তবে শহরটি এর নতুন নাম পায় সাসানিদ সাম্রাজ্যের অধিকারে যাওয়ার পর। তা ৬০০ খ্রিস্টাব্দের কথা। শহরটি তখন নতুন করে গড়ে তোলা হয়। দেবেন্তের মনকাড়া যমজ প্রতিরক্ষা দেয়ালও নির্মিত হয় ওই সময়ই। ১২ মিটার উঁচু ও ৩ মিটার প্রশস্ত দেয়াল দুটি একে অন্যের চেয়ে ৩০০ থেকে ৪০০ মিটার দূরে অবস্থিত। দেবেন্তের পুরনো শহরটি নির্মিত হয়েছিল এই দেয়ালের মধ্যখানে। দেয়ালের বাইরের দিকে পরে গড়ে ওঠে নতুন শহর। পাহাড়ের ঢালে অবস্থিত নারিন-কালা দুর্গটি এই প্রতিরক্ষা দেয়ালের ঠিক মধ্যখানে অবস্থিত।